ΤΡΟΠΟΠΟΙΗΣΕΙΣ ΤΩΝ ΟΔΗΓΙΩΝ ΠΡΟΣ ΤΟ ΓΡΑΜΜΑΤΕΑ οι οποίες θεσπίστηκαν από το Δικαστήριο στις 22 Αυγούστου 1996

ΤΟ ΔΙΚΑΣΤΗΡΙΟ ΕΖΕΣ

Έχοντας υπόψη την απόφασή του της 22ας Αυγούστου 1996 για τροποποίηση του κανονισμού διαδικασίας του Δικαστηρίου ΕΖΕΣ,

ΘΕΣΠΙΖΕΙ ΤΗΝ ΑΚΟΛΟΥΘΗ ΑΠΟΦΑΣΗ:

Άρθρο 1

Το άρθρο 1 παράγραφος 1 αντικαθίσταται από το ακόλουθο κείμενο:

«1. Η γραμματεία είναι ανοικτή για το κοινό από Δευτέρα μέχρι Παρασκευή από τις 9.00 έως τις 12.00 και από τις 14.00 έως τις 16.00, εκτός από τις επίσημες αργίες για τις οποίες αποφασίζει το Δικαστήριο ΕΖΕΣ.»

Άρθρο 2

Το άρθρο 2 αντικαθίσταται από το ακόλουθο κείμενο:

«Ο γραμματέας είναι υπεύθυνος για την τήρηση των φακέλων των εκκρεμών υποθέσεων και για τη συνεχή ενημέρωσή τους. Μεριμνά για τη μετάφραση των εγγράφων, όπως προβλέπεται από τον κανονισμό διαδικασίας.»

Άρθρο 3

1. Το άρθρο 3 παράγραφος 1 αντικαθίσταται από το ακόλουθο κείμενο:

«1. Ο γραμματέας είναι υπεύθυνος για τη σύνταξη των πρωτοτύπων των αποφάσεων σύμφωνα με τον κανονισμό διαδικασίας. Υποβάλλει τις προτάσεις αυτές προς υπογραφή στους αρμόδιους δικαστές.»

2. Το άρθρο 3 παράγραφος 2 αντικαθίσταται από το ακόλουθο κείμενο:

«2. Ο γραμματέας φροντίζει ώστε οι επιδόσεις, κοινοποιήσεις και γνωστοποιήσεις που προβλέπονται από τη συμφωνία των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, από κάθε άλλη πράξη με την οποία παραχωρούνται αρμοδιότητες στο Δικαστήριο, καθώς και από τον κανονισμό διαδικασίας, να γίνονται σύμφωνα με τις διατάξεις του τελευταίου. Εκτός εάν προβλέπεται διαφορετικά από το άρθρο 75 παράγραφος 1, ή από απόφαση του Δικαστηρίου, σε όλα τα αντίγραφα της πράξεως, προς επίδοση, κοινοποίηση ή γνωστοποίηση, ο γραμματέας επισυνάπτει συστημένη επιστολή, την οποία υπογράφει και στην οποία σημειώνεται ο αριθμός της υποθέσεως, ο αριθμός του πρωτοκόλλου και η συνοπτική ένδειξη της φύσεως της πράξεως. Αντίγραφο αυτής της επιστολής επισυνάπτεται στο πρωτότυπο.»

Άρθρο 4

Το άρθρο 5 τρίτο εδάφιο αντικαθίσταται από το ακόλουθο κείμενο:

«Αν ο ενδιαφερόμενος δεν συμμορφωθεί με τις οδηγίες του γραμματέως, ο τελευταίος υποβάλλει το ζήτημα στον πρόεδρο.»

Άρθρο 5

Στο άρθρο 7 παράγραφος 2 προστίθεται το ακόλουθο τέταρτο εδάφιο:

«Η συγκεκριμένη διάταξη ισχύει mutatis mutandis στις περιπτώσεις κατά τις οποίες, σύμφωνα με τους κανόνες διαδικασίας, ορίζεται ένας δικαστής από τον πρόεδρο για την τήρηση των πρακτικών.»

Άρθρο 6

Το άρθρο 23 αντικαθίσταται από το ακόλουθο κείμενο:

«Εκτός από αντίθετη απόφαση, η Συλλογή της Νομολογίας του Δικαστηρίου της ΕΖΕΣ δημοσιεύεται με τις αποφάσεις και τις προτάσεις του Δικαστηρίου, καθώς και με τις προσωρινές διατάξεις που εκδόθηκαν κατά τη διάρκεια του ημερολογιακού έτους.»

Άρθρο 7

Το άρθρο 25 αντικαθίσταται από το ακόλουθο κείμενο:

«Οι παρούσες οδηγίες, το κείμενο των οποίων είναι αυθεντικό στην αγγλική γλώσσα, μεταφράζονται από το Δικαστήριο στη γερμανική, ισλανδική και νορβηγική γλώσσα. Δημοσιεύονται στο τμήμα ΕΟΧ και στο Συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.»

Άρθρο 8

1. Η παρούσα απόφαση αρχίζει να ισχύει την 1η Σεπτεμβρίου 1996.

2. Η παρούσα απόφαση, το κείμενο της οποίας είναι αυθεντικό στην αγγλική γλώσσα, δημοσιεύεται στο τμήμα ΕΟΧ και στο Συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

3. Επίσημη μετάφραση της παρούσας απόφασης γίνεται από το Δικαστήριο στη γερμανική, ισλανδική και νορβηγική γλώσσα.